
ACORD  248/2007, DE 2 D’OCTUBRE, DEL PLE DEL CONSELL DE L’AUDIOVISUAL DE CATALUNYA
Expedient núm. 4/2007-S.  Ajuntament de Vilafranca del Penedès (Vilafranca TV)

Sobreseïment
Antecedents

1. L’1 de desembre de 2006, el Consell de l’Audiovisual de Catalunya va rebre una sol·licitud d’autorització prèvia de l’Ajuntament de Vilafranca del Penedès (registre d’entrada núm. 2.289/2006) per a l’emissió per televisió de la campanya Vilafranca, la ciutat dels teus desitjos. En l’escrit es feia constar que estava previst que la campanya s’emetés del “7 de desembre al 30 de gener, a Vilafranca TV, a Canal Blau i a Vendrell TV”.

Mitjançant l’Acord 336/2006, de 13 de desembre, el Ple de del Consell de l’Audiovisual de Catalunya, va decidir denegar la sol·licitud per considerar que el contingut de la campanya no s’adequava al que estableix la normativa vigent sobre publicitat institucional. Aquest Acord es va notificar oportunament a l’Ajuntament de Vilafranca del Penedès, el 21 de desembre de 2006.
2. El 16 de gener de 2007, aquest Consell va rebre, via fax, una queixa del Grup Parlamentari Popular en la qual es feia constar que la campanya institucional Vilafranca, la ciutat dels teus desitjos, s’havia començat a emetre el dia 8 de desembre de 2006, a través de la Xarxa de Televisions Locals, i que es continuava emetent el mateix dia de formulació de la queixa. Així mateix, el Consell de l’Audiovisual de Catalunya va tenir coneixement que el dia 19 de gener de 2007, es varen publicar a la premsa comarcal diverses informacions sobre l’emissió de l’esmentada campanya.

La Comissió de Continguts del dia 26 de gener de 2007 va acordar un requeriment d’informació sobre les emissions de la campanya institucional Vilafranca, la ciutat dels teus desitjos, a TV Vilanova, Canal Blau i Vilafranca TV, així com a la Xarxa de televisions locals i a Comunicàlia.

3. Arran de la informació tramesa, l’Àrea de continguts d’aquest Consell va emetre un informe sobre l’emissió de la campanya institucional Vilafranca, la ciutat dels teus desitjos, en el qual, entre d’altres extrems, s’assenyalava que «Vilafranca TV afirma haver emès l’anunci Vilafranca, la ciutat dels teus desitjos, entre el 8 de desembre de 2006 i el 2 de gener de 2007».

4. Atès que els fets podien vulnerar allò que preveu la lletra b) de l’apartat 3 de l’article 109 de la Llei de Comunicació audiovisual de Catalunya (en endavant LCA), el Consell de l’Audiovisual de Catalunya, mitjançant l’Acord 69/2007, de 28 de febrer, va decidir obrir un període d’informació prèvia a fi de donar audiència a l’Ajuntament de Vilafranca del Penedès, titular d’un servei públic de televisió local, de com a part interessada en l’expedient, per tal que, en el termini màxim de cinc dies a comptar des del dia següent a la recepció de la notificació de l’Acord, formulés les  manifestacions que considerés oportunes.
5. El 14 de març de 2007 va tenir entrada en aquest Consell (registre d’entrada 468/2007) un escrit que signava el senyor Miquel Cartró i Boada, com a cap de comunicació de Vilafranca TV, en el qual afirmava que, atès que era el primer espot que el Servei de comunicació gestionava amb la nova normativa, «no ho van fer adequadament, especialment per les dificultats en interpretar la normativa i la resolució», i que els següents espots «ja s’han gestionat correctament i han estat autoritzats pel Consell de l’Audiovisual de Catalunya».

6. A la vista de les manifestacions de l’interessat i atès que els fets podien vulnerar allò que preveu la lletra b) de l’apartat 3 de l’article 109 LCA i ser constitutius d’una infracció tipificada a la lletra b) de l’article 133, el Ple del Consell de l’Audiovisual de Catalunya, mitjançant l’Acord 113/2007, de 25 d’abril, va decidir desestimar les al·legacions presentades i incoar un procediment sancionador a l’Ajuntament de Vilafranca del Penedès, com a titular d’un servei públic de televisió local, per emetre l’espot en relació amb la campanya institucional Vilafranca, la ciutat dels teus desitjos sense comptar, inicialment, amb la preceptiva autorització del Consell de l’Audiovisual de Catalunya, i posteriorment amb la denegació explícita d’aquesta autorització.

7. Notificat l’Acord d’incoació a l’interessat el 3 de maig de 2007, es van seguir els tràmits legalment establerts, fins que la instructora va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

8. L’11 de juliol de 2007 va tenir entrada en aquest Consell (registre d’entrada 1251/2007) un escrit que signava el senyor Josep Alsina i Rosell, com a director i actuant en nom i representació de SERCOM, SL, en el qual al·legava, entre d’altres extrems, que «encara que el procediment sancionador s’ha iniciat contra l’Ajuntament de Vilafranca del Penedès, com a titular del servei públic de televisió local, en rigor, el procediment s’ha de seguir formalment contra “Serveis Municipals de Comunicació, SL” (SERCOM, SL), societat amb personalitat jurídica pròpia que és qui presta el servei de televisió local»; que «l’article 109.3 LCA no és aplicable als prestadors de comunicació audiovisual sinó a les administracions públiques»; que tenen «constància que pels mateixos fets es van iniciar procediments sancionadors contra altres mitjans de comunicació sense que aquests procediments hagin prosperat»; que «la LCA és una llei molt recent, i que en el moment en que SERCOM, SL va tenir coneixement de la denegació de l’autorització va cessar les emissions de la campanya»; o finalment, «que SERCOM, SL mai va ser informada del deure d’exigir als seus clients l’existència d’una autorització prèvia del Consell».

Fonaments de dret
Primer. Al·lega l’interessat la manca de responsabilitat de l’Ajuntament de Vilafranca del Penedès, en els fets objecte d’aquest expedient atès que la gestió directa del servei públic de televisió es porta a terme a través de la societat mercantil “Serveis municipals de Comunicació, SL (SERCOM, SL)”. Aquesta societat té personalitat jurídica pròpia i per tant és la responsable de la gestió del servei de televisió de Vilafranca TV.

El Decret 179/1995, de 13 de juny, pel qual s’aprova el Reglament d’obres, activitats i serveis dels ens locals (en endavant, ROAS), regula al Títol sisè quines són les formes de gestió del serveis públics de caràcter local; en concret, quan la gestió directa es realitza a través d’una societat mercantil amb capital íntegrament públic, com és el cas, l’article 211 ROAS estableix que la prestació s’efectua, fonamentalment, d’acord amb la normativa reguladora del tràfic mercantil, i que la societat ha d’adoptar la forma de societat limitada o de societat anònima. En el mateix sentit, ex. article 255 del Text refós de la Llei municipal i de règim local de Catalunya. 

De tot el que s’ha exposat, es fa palès que el procediment sancionador no s’ha instruït contra el subjecte responsable de la gestió del servei, és a dir, contra SERCOM, SL. 

Segon. L’article 130 LCA estableix que han de ser sancionats com a responsables de les infraccions tipificades per aquesta llei les persones físiques o jurídiques, de naturalesa pública o privada, a qui se’n pugui atribuir la comissió, encara que sigui per simple inobservança.

D’altra banda, l’apartat 2 de l’article 10 del Decret 278/1993, de 9 de novembre, del procediment sancionador d’aplicació als àmbits de competència de la Generalitat, preveu que quan resulti acreditada la inexistència de responsabilitat s’ha d’ordenar el sobreseïment de l’expedient i l’arxiu de les actuacions.

El fet que no es pugui atribuir la comissió de la infracció a l’Ajuntament de Vilafranca del Penedès, comporta que s’hagi de sobreseure l’expedient sancionador i decretar l’arxiu de les actuacions.

Analitzats els antecedents, fets i fonaments de dret, i d’acord amb el que disposa l’apartat 2 de l’article 10 del Decret 278/1993, de 9 de novembre, del procediment sancionador d’aplicació als àmbits de competència de la Generalitat;  

El Ple del Consell de l’Audiovisual de Catalunya ha adoptat els següents: 

ACORDS

1. Sobreseure l’expedient sancionador incoat a l’Ajuntament de Vilafranca del Penedès, titular d’un servei públic de televisió local. 

2. Arxivar l’expedient sancionador incoat a l’Ajuntament de Vilafranca del Penedès, titular d’un servei públic de televisió local (Exp. 4/2007-S).

3. Notificar aquests Acords a l’Ajuntament de Vilafranca del Penedès. 

Barcelona, 2 d’octubre de 2007

Josep M. Carbonell i Abelló                             Dolors Comas d’Argemir i Cendra 

President                                                          Consellera secretària

